Reverendo in Christo patri ac domino, domino Guillelmo divina providencia abbati Cluniacensi vel ejus locum tenenti, frater Hugo Chatardi, humilis prior monasterii Mauziacensis totusque ejusdem loci Deo devotus conventus, ordinis Cluniacensis, Claromontensis dyocesis, salutem et reverenciam tam debitam quam devotam. Mittimus ad vos karissimos fratres nostros, fratrem Johannem de Corteys, sacristam monasterii nostri, et fratrem Hebraldum Bada, monachum monasterii nostri predicti, ad denunciendum (sic) vobis more solito mortem bone memorie fratris Guillelmi, quondam abbatis monasterii nostri predicti, qui die dominica proximo preterita, in sero, viam fuit universe carnis ingressus et die lune sequenti fuit corpus ipsius honorifice, prout decuit, traditum ecclesiastice sepulture; et ad petendum a vobis licenciam eligendi abbatem in monasterio nostro jam vaccante, prout alias est fieri consuetum. In quorum testimonium sigilla nostra presentibus litteris duximus apponenda. Datum die martis post octabas Epiphanie Domini, anno Domini Mº CCº nonagesimo quarto.